ໃນຕອນບ່າຍຂອງວັນທີ 21 ພຶດສະພາ 2014 ທີ່ຜ່ານມາ, ຕະຫຼາດຫຼັກຊັບລາວ (ຕລຊລ) ໄດ້ຕ້ອນຮັບການມາທັດສະນະສຶກສາຂອງຄະນະຄູອາຈານ ແລະ ນັກສຶກສາຈຳນວນ 250 ກວ່າຄົນ ຈາກ ສະຖາບັນການທະນາຄານ (ສທຄ). ຈຸດປະສົງຂອງການມາຢ້ຽມຢາມທັດສະນະສຶກສາໃນຄັ້ງນີ້ແມ່ນເພື່ອເປັນການເພີ່ມພູນຄວາມຮູ້ ແລະ ປະສົບການຕົວຈິງທາງດ້ານຕະຫຼາດທຶນ ໃຫ້ແກ່ບັນດາຄູອາຈານ ແລະ ນັກສຶກສາ ຈາກ ສທຄ ໂດຍສະເພາະແມ່ນເພື່ອໃຫ້ມີຄວາມຮັບຮູ້ ແລະ ຄວາມເຂົ້າໃຈຫຼາຍຂຶ້ນກ່ຽວກັບການດຳເນີນງານຂອງຕະຫຼາດຫຼັກຊັບ ແລະ ການເຄື່ອນໄຫວຂອງບໍລິສັດຫຼັກຊັບ. ໃນໂອກາດດັ່ງກ່າວ, ທ່ານ ຮສ. ເດດພູວັງ ມູລຣັຕນ໌, ປະທານຄະນະ, ຫົວໜ້າໃຫຍ່ຜູ້ບໍລິຫານ ຕລຊລ ໄດ້ເປັນກຽດກ່າວຕ້ອນຮັບຄະນະດັ່ງກ່າວດ້ວຍຄວາມອົບອຸ່ນ. ພ້ອມດຽວກັນນັ້ນ ໃນການຕ້ອນຮັບຄັ້ງນີ້, ຕລຊລ ຍັງໄດ້ຮ່ວມມືກັບ ບັນດາບໍລິສັດຫຼັກຊັບຕ່າງໆໃນການຈັດການບັນຍາຍໃນຫົວຂໍ້ຕ່າງໆທີ່ໜ້າສົນໃຈ ແລະ ເປັນປະໂຫຍດ ເພື່ອເປັນການກະຕຸກຊຸກຍູ້ ໃຫ້ບັນດານັກສຶກສາ ເຫັນໄດ້ເຖິງຄວາມສຳຄັນຂອງການພັດທະນາຕະຫຼາດທຶນລາວໃຫ້ມີຄວາມກ້າວໜ້າໃນອະນາຄົດ. ພາຍຫຼັງສິ້ນສຸດການບັນຍາຍແລ້ວ, ຄະນະດັ່ງກ່າວຍັງໄດ້ຖືໂອກາດຢ້ຽມຢາມຫ້ອງການຂອງ ຕລຊລ ແລະ ບັນດາບໍລິສັດຫຼັກຊັບຕ່າງໆອີກດ້ວຍ.